AZ ELSŐFOKÚ BÍRÓSÁG ÍTÉLETE
(negyedik tanács)
2007. február 8.
T‑318/04. sz. ügy
Vladimir Boucek
kontra
az Európai Közösségek Bizottsága
„Tisztviselők – Nyílt versenyvizsga – Az írásbeli vizsgára bocsátás megtagadása – A pályázat késedelmes benyújtása”
Tárgy: Az EPSO/A/2/03 nyílt versenyvizsga vizsgabizottsága által hozott, a felperesnek az említett versenyvizsga írásbeli vizsgájára
bocsátását a pályázó teljes anyagának késedelmes benyújtása miatt megtagadó határozat megsemmisítése iránti kereset.
Határozat: Az Elsőfokú Bíróság a keresetet elutasítja. A felek maguk viselik saját költségeiket.
Összefoglaló
1.      Tisztviselők – Versenyvizsga – Szervezés – Részvételi feltételek és módozatok
(Személyzeti szabályzat, III. melléklet, 2. és 5. cikk)
2.      Tisztviselők – Versenyvizsga – Versenyvizsga-kiírás
(Személyzeti szabályzat, III. melléklet, 1. cikk, (1) bekezdés, h) pont és 2. cikk)
1.      Nem minősül a gondos ügyintézés elvét sértő szabálytalanságnak, ha a versenyvizsga pályázóival e‑mail útján nem közlik az
előválogatási tesztjeik eredményeit, és nem hívják fel őket a jelentkezési lapjaik kiegészítésére, ha az érintettek megkapták
a kellő információt mind azon körülményre vonatkozóan, hogy ezeket az eredményeket és ezt a felhívást az Európai Személyzeti
Felvételi Hivatal (EPSO) weboldalán lévő személyzeti aktájuk útján fogják velük közölni, amelyet a jelölteknek rendszeresen
figyelemmel kellett kísérni, mind pedig az ezen közlésre kilátásba helyezett időszakra vonatkozóan.
Ebben az összefüggésben nem tekinthető elégtelennek a pályázók számára abból a célból biztosított háromhetes határidő, hogy
lehetőségük legyen tudomást szerezni az EPSO weboldalán a szóban forgó információkról, valamint kiegészíteni és elküldeni
a jelentkezési lapjukat.
(lásd a 42. és 46. pontot)
2.      A személyzeti szabályzat III. melléklete 1. cikke (1) bekezdésének h) pontja – amely szerint a versenyvizsga-kiírásoknak tartalmazniuk
kell a pályázatok benyújtásának határidejét  – nem követeli meg, hogy ezekben a kiírásokban meghatározzák a pályázatok és
az azokat kiegészítő igazoló okmányok elküldésére vonatkozó határidőket az olyan versenyvizsga esetén, amely keretében csak
az előválogatási szakaszt követően kell elküldeni ezen okmányokat és ellenőrizni a vizsgára bocsátási feltételeket. A benyújtott
pályázatokat ugyanis csak a felvétel időpontjában kell ezekkel az okmányokkal kiegészíteni.
(lásd az 59–61. pontot)
Hivatkozás: az Elsőfokú Bíróság T‑207/02. sz., Falcone kontra Bizottság ügyben 2004. október 26‑án hozott ítéletének (EBHT‑KSZ 2004.,
I‑A‑305. o. és II‑1393. o.) 41. pontja.